钦定古今图书集成/明伦汇编/皇极典/第157卷 > 明十九
## 钦定古今图书集成/明伦汇编/皇极典/第157卷 > 明十九

### 世宗本纪三

按《名山藏典谟记》：嘉靖二十六年正月甲寅朔，命朱
希忠摄拜天元极殿，群臣望朝，奉天门，赐徽王厚爝
道号，命将领生两广、云贵、四川者，即用于其土，毋推
京营西北边，著为令。二月，大祈于高元帝坛六日。三
月，策试贡士胡正蒙等，赐制曰：‘朕惟人君受天命，主
天下，君师治教兼焉。自古迄今，百王相承，道统属之’”，
有不得辞者。孟子以尧、舜、禹、汤、文、武之为君，皋陶、伊
尹、莱朱、太公望、散宜生之为臣，各有闻知见知之殊。
唐韩愈氏乃谓尧、舜、禹、汤、文、武、周公、孔子之传，止于
孟轲，详略同异，何欤？宋儒谓周敦颐、程颐、颢兄弟、朱
熹四子，得孔、孟不传之绪，直接古帝王统。果若是班
欤？抑门人尊尚师说，递相称谓，忘厥僭欤？汉、唐、宋而
下，其君虽不能比隆唐、虞，抑其德功不可概少，果尽
不足当大君道统之传欤？洪惟我太祖高皇帝体尧、
舜授受之要而允执厥中，论人心虚灵之机而操存
弗二。我成祖文皇帝言帝王之治，一本于道。《六经》道
明，则天地圣人之心可见，至治之功可成。”斯言也，上
继皇王道统之正，下“开万世太平之基矣。迨我列圣
克笃前业，修天叙人，百八十馀年于兹。朕缵绍鸿绪，
惟敬惟一，敦典叙彝，祈天拯民，思弘参赞继立之功
者，宵旰孳孳也。兹欲远绍帝王，近法祖宗，舍是何所
寘力焉？夫自尧舜禹汤文、武之后，孔孟以来，上下数
千百年间，道统之传，归诸臣下，又尽出宋儒一时之
论，朕所深疑也。子大夫其悉心对。”久旱，上祷，宫中雨，
醮谢。六月，建谢典于昊锡仙宫。七月，以浙江、福建郡
并海多倭，改南赣、汀漳都御史朱纨为巡抚浙江，兼
管福建海道。敕纨严泛海通番、勾连主藏之禁。河决
曹县，先万寿节建大庆典大高元殿，停封止刑二十
三日，禁屠九日，度天下道士二万四千人。八月万寿
节，命朱希忠代告天元极宝殿，百官望朝奉天门。加
授陶仲文特进光禄大夫、柱国兼大学士俸，荫一子
尚宝司丞。吏部侍郎缺，尚书闻渊推补祭酒王道。道
卒，渊再拟礼部右侍郎崔桐、少詹事，黄佐给事中。时
中言：“初道补时渊，故拟礼部左侍郎，许成名矣。桐与
诟訿，乃并舍而用道。今复用桐，是赏争也。”给事中商、
御史利言：“桐成名争矣。黄佐与少詹事王用宾者两，
恐人先，亦复不让，皆小人也。”上并令四臣致仕。以妄
举夺渊俸，文选郎中，舜臣下镇抚考讯之。九月，礼科
给事中锡言：“两淮运司解金色恶。户部尚书王杲、巡
仓御史艾朴私受解官正大贿，持筦库员外善继抑
纳之。”上怒，下杲诏狱。杲奏：“解金称兑，皆委官臣，与总
督尚书移文往来而已。臣目不见金，冤矣。”上责杲总
非古廉臣，令加刑考。寻户科给事中汝进、秉彝、养正、
起宗等言：“解金者，大使兰实两淮署印，副使禄乡亲。
禄与正大谋，杂插恶色，令兰入解，广通请托。如太常
少卿世蕃、顺天府丞奎、总督尚书𬀩关节皆有”状，请
穷治之。大学士嵩讼汝进等借臣子污臣。上益怒，诘
责“汝进等不早劾禄者，今为杲解释，朕加考乃言也。”
执至阙下，杖之，降边方杂职。已发，杲朴边戍，𬀩、禄皆
为民。杲竟死于戍。闰九月，举《秋报大典》于大内。六日，
建元殿琉璃河桥，名其神宫曰洪德永霈，桥曰琼恩。
再举《秋报大典》洪应殿。五日。湖、贵苗连岁作乱。四川
巡按御史凤鸣劾贵州巡抚都御史王学益养寇玩
兵，致苗蛮猖獗，流毒异省。诏捕治学益。京师科道官
劾奏平阳知府聂豹，时大括部民财至二万馀，罚死
囚金五千，出之。豹贪肆宜罢。下山西抚、按官勘报。部
院会覆，言：“豹括财赎死，备军兴心，故无他，赃非入己，
请许其休致。”上曰：“豹假公违法。逮问之京师。既至，发
为民。”吏科都给事中大同等劾奏云南巡抚都御史
应大猷，事竣复命，有举无劾，避怨长奸，宜罚治。吏部
尚书闻渊如其语覆请。上曰：“云南远万里，吏倍自恣。
大猷徇私废宪，何言治也？”褫其官，责渊回护，而谪考
功郎中雷礼于外职。十月，勒献《皇帝小孤山诗》于《小
孤山，令有司以春秋祀小孤山神。闻渊会推两广提
督，以巡抚山东都御史何鳌上刑科给事中炼论“鳌
巡抚山东时，单县贼窃发不能防，滋蔓不能翦，既偾
事于山东，能成功夫两广请下吏部诘问。上夺渊与
廷推者俸，械治鳌京师，寻贬之。十一月醮太高元殿十二日壬午，宫中火。夜出杨爵圆明阁，阳雷轩成。乙
未，方皇后崩，上以榻寝故，痛后甚，葬以元后礼。曾铣
疏复河套十八事，兵部言：铣经略甚详，第事体大，请
下廷臣议。上曰：“寇据河套久矣。念无任事臣，其即议。
十二月，曾铣论劾总兵仇鸾贪虐，失番人心。上大怒，
逮系之。上谥大行皇后曰孝烈。蜀王让栩、代王充燿
薨，封怀埢为秦王。

二十七年正月戊寅朔，群臣望朝奉天门。上谕辅臣：
“陕西山崩移昨辛未日大风沙，其占兵火，本兵其悉
心经画备弭。”兵部尚书王以旗上诸臣所议曾铣复
套事。上始疑之，问夏言曰：“套寇为患久矣，一旦逐之，
师有名否？兵有馀力，食有馀积，可必成功否？昨捕诛
王三，未论功赏，臣下有怏怏心。今欲举此大事，一铣
何足言？祇恐百姓受无罪之杀，我即不言，此非害数
民命比。我内居上处，下情外事何知？卿职辅弼，真闻
真见，当行行之。”言不敢决，请上自断。上再下群臣博
议，大学士嵩私言其不可。上曰：“卿知不可，何不力正？”
铣疏至时，言密奏：“人臣无如铣忠。朕知言不顾国安
危，民生死，但徇铣残欲耳。朕故一言未答，示不可知。
后见卿拟旨，多夸许。又见夏言谓可，是必语卿，谓朕
知而主之，卿未宜阻其谋者。今部疏会奏，则果行矣，
可真从耶？朕方言不可耳。”时上已大疑，言言惧，不免，
上疏自解。上曰：“尔等朝廷倚政，本百宜心邦民。曷徒
徇私，强君胁众，密疏未允，诈称上意，必也诘问，即不
引罪。吏、礼部其会都察院参论之。”是时上意且不测，
而嵩攻言甚力，下兵部并议。兵部尚书王以旗言：“套
未可复也。”上曰：“先朝但防守耳。铣无故轻倡狂言。虽
奉俞旨，然既下议矣，自当深惟实虑，明以入告。忍心
观望，一旦败事，何救也者？”其夺与议官禄俸及兵部
侍郎司属官各一年。锦衣卫亟械系铣来京，王以旗
即兼“都察院右佥都御史往代之。尽心经理，以赎执
议不谨罪。此安危大计也。科道官寂无语者，其悉逮
杖阙廷，各罚四月俸。”已，闻渊等参论夏言“轻信狂谋，
辄为赞奏，迹涉强君。惟圣明裁进退。”上曰：“犹谓涉也
媚，又畏者何？臣体夏言，其削夺馀官，令以尚书致仕。”
改户部尚书刘储秀为兵部尚书。储秀被命，疏辞，言：
“陛下明圣，自入继大统怀威，四方莫不震叠。比复套
一议，尤非臣愚陋所能佐万一。”上曰：“厮储秀不急任
事，而掇游词，黜为民。”巩昌、汉中大饥，赈之。兵部奏：“俺
荅渡河，与套寇谋袭延、宁，请严备。”上曰：“启衅之臣，可
无罪乎？其亟敕王以旗谨备。”兵部即会同都察院参
论曾铣，毋比之故总兵仇鸾。从狱中上书，诬劾铣克
取军钱钜万。密遣其子淳托言妇翁苏纲赂，言表里
作奸，事久不发。铣自知罪重，乃倡议复套，冀非常功，
作解免。上命捕下淳、纲锦衣，遣给事中锦衣千户各
一人往按之。二月建春祈大斋显陵宫三日夜。六科
给事中齐誉等劾奏铣。上曰：“誉等无一先言者，今见
累旨，乃以罪闻，好负国也。其降誉一级，外调之。”名孝
烈皇后陵曰永陵。建祈岁典大高元殿，命百官青布
衣办事，停刑，禁屠三日。陶仲文醮于王屋山，以孝烈
皇后百日追荐永僖仙宫十昼夜，命府部侍从臣素
服供事，序日进香，惟科道不许。己巳，大风扬尘。三月
丙子，日有食之。建祈年醮雷霆洪应殿。庚寅，月食。以
师久无功，罢征湖、贵苗兵。锦衣鞫上《淳纲狱》，上下铣
法司，会官重议之。遂命追械夏言于途。已，法司拟铣
无正律，请比边将失陷城池者。上曰：“铣妄议开边，匿
败殃民，欺蔽朕躬。”乃曰：“律无正条，则通不治乎？其拟
正律奏，乃当交结近侍官员，律以奏。”诏可。遂斩铣于
市，妻子流三千里。出仇鸾狱中，建追荐二圣及孝烈
皇后醮。七日礼成，告谢大高元殿。四月，夏言逮至，上
书自讼。上怒不省，下镇抚司考讯，命三法司拟罪。刑
部尚书茂坚等会议，言罪当死，词未引伏，且久侍内
苑，有劳议能、议贵，请上裁。上夺茂坚等俸，让之曰：“朕
腹心，视言，言何视朕？方铣上疏时，言代奏强君，朕何
尝一语谕答敢”动称密谕主行启祸殃民事。责问，犹
曰“不知所罪，朕薄示戒，令致仕。”又作怨语曰：“前者因
不带香叶巾，不服，擅舆内府罪。今日为朝廷计，非身
家，反遭斥削，是臣礼欤？彼正以久直西内，不得见苏
纲为解。尔等又谓内苑有劳，其如律拟奏。”言竟，坐交
通铣论死，亦流其妻子二千里。建《景命》、延禧醮五日。
五月，葬孝烈皇后永陵。礼臣议奉主奉先殿东夹室。
上曰：“坤宁，正寝也，其设于坤宁。”期年当祔庙，乃奉主
坤宁宫。六月，赐杨一清谥。周府镇国中尉。勤熨失禄，
越关诣阙上疏言：“上厌万几，溺长生，重斋醮，急兴作。
数岁以来，委任匪人，贿赂公行，刑罚倒置。当以秦皇、
汉武、梁武、宋徽为戒，而希唐尧、虞舜之迹。”上怒，降勤
熨庶人，安置之高墙。礼部尚书采请立后，上曰：“念已
立太子矣。昨孝烈崩，朕已谕辅臣嵩毋请也。适宗室
有比朕梁武、宋徽者，朕即当内禅，退闲前代故事及
成祖训典，卿为朕考立之。”采复上疏言：“皇后配体承
干，赞成内治，椒涂兰殿，岂宜久虚？此臣等拳拳狗马心。若夫传位之事，历考前代，唐高以功，且在暮年；宋
有一二，皆末造也。成祖皇帝六飞三驾，暂敕留守，则
监国而已。皇上天与人归，春秋鼎盛，将万斯年，臣不
敢奉诏。”上曰：“览对悉卿忠恳，后未可立，宜承朕命。”七
月，太清阁成，郑王厚烷进《四箴》《十连珠》，劝上修德讲
学。上大怒曰：“尔知宗室有谤讪者辄效之。彼是何人，
乃细物，曰‘勤熨尔，真今时西伯也。请欲为而为之’。”总
督两广侍郎张岳，总兵平江伯陈圭，讨平贺县贼，升
叙有差。朱纨在浙中，严泛海通番、勾连主藏之禁，浙
中牟倭者多不便之。御史亮、给事中镗言：“纨一人兼
辖难遥制，不如省设都御史各一人便。”下吏部，覆言：
“浙江故无巡抚，遇警则遣重臣巡视，事宁即止。今宜
改纨巡视浙、福，事宁日还京。”从之。京师地震，遣祭告
郊庙社，㮨醮内殿、外宫，至于万寿节后九日止，凡三
十五日。双穗谷七十五本，生西苑。上曰：“天降民祥。”因
献庙受贺。八月万寿节，以孝烈皇后未期止贺，望朝
奉天门。赐陶仲文加支伯爵俸，朱希忠、崔元各禄百
石，严嵩支一品正俸；加费采少保，顾可学、盛端明各
太子少保，陆炳光禄大夫，柱国，方士郭弘经、王永宁
铸印，赐道号。京师及广宁、登同日地震，命群臣实加
修省，各条时政得失闻。重建圆明阁，建寿坛，醮宫中
九日。十月，杀夏言，建报丰醮雷霆洪应殿七日。赐辽
王宪㸅道号。上躬祷雪内坛。其夜雪，辅臣嵩率百官
表贺。上曰：“卿感天归君敬，忠溢于陈词，朕具悉。”十一
月冬至，百官望朝奉天门。十二月，建报丰醮大高元
殿三日，封让栩为蜀王，廷埼为代王。

二十八年正月壬申朔，命朱希忠代。拜天元极殿。群
臣望朝奉天门。二月，建春祈大醮三日夜，鲁王观𤊟
薨。寇入宣府，指挥江瀚、董旸战死，没全军。寇遂东犯
永宁，关南大震。大同总兵周尚文等战败之。尚文自
颂功，累疏请叙上衔焉。

〈注〉《杭州府志》：“己酉，京师地震。上曰：‘岂民间有潜懿壅抑乎？命博采以闻’。”

三月辛未朔，日有食之。丙戌，冠皇太子。丁亥，皇太子
薨。四月，建祈年醮大高元殿，三日洪应雷坛。十一日，
上谕礼部：“入夏雨泽少降，必祈云润，庶豫民食。其停
十日刑，百官素服供事，毋怠。”以范鏓为兵部尚书。鏓
辞，上览疏不恭，黜为民。五月，周尚文卒。礼科给事中
沈束颂尚文忠勇，为请旌。上大怒曰：“尚文连疏自伐”，
怨望多端，未治遄死厮束。上诳曰：“忠勇部院，其参论
以闻。”尚书渊、都御史侨言：“束狂迂当治心无他，惟陛
下原之。”上曰：“党欺。”夺渊、侨俸三月，命廷杖束诏狱，锢
之。八月，上谕礼部：“朕生辰又届，思静报元恩，可权免
朝贺。百司勿生慢肆，宜尽臣劳，以称乃忠。”出《西苑瑞
谷》百六十本示辅臣，奏谢上天。而庙告万寿节，百官
望朝奉天门。九月，建《秋报》大斋朝天宫三日夜。壬午，
月食。建《秋报大典》，大高元殿及洪应坛。十月，以苑田
谷瑞，免刑囚。十一月，冬至，群臣望朝奉天门。十二月，
上谕礼部：“深冬不雪，二麦何滋？朕亲祈洪应殿，文武
大臣荐素馐、朝天等宫，毋慢。”封颐坦为鲁王。

二十九年正月丙寅朔，命朱希忠代。拜天元极殿，群
臣望朝奉天门。三月，贵州苗龙、许保袭印江县及石
阡府，破之。辛未，上祷雨禁中，至于四月不雨。河间人
王联，故为阳武知县，上幸承天，时供帐不办，巡抚河
南都御史胡缵宗劾罢之。既家居，不孝杀人，坐死，系
县狱。久之，乃令其子朝肃诈衣朝衣奏冤。上前曰：“车
驾南时，胡缵宗迎驾，尝为《穆天飞骏英皇泪竹诗》，属
臣父联镌布。臣父以缵宗诗皆虞、周不祥语，不敢如
教”，遂劾父去官。因遍构前后有司听联狱者，凡三十
六人。上怒，趣械治京师，下三法司会讯。刑部尚书刘
讱讯上缵宗诗颂也，宜赦勿问，联诬当坐如故。朝肃
诈常朝官，当斩。上曰：“缵宗颂焉云泪哉。”下礼部、都察
院参论。及疏入，手之曰：“刘讱等不思执法，而急市恩，
称颂之诗，固是如此。”遂黜讱为民，夺三法司堂官俸
半年，司属官逮镇抚司考讯之，缵宗亦发杖为民。先
是，上意且不测，严嵩、陶仲文论救，乃罢。上曰：“狱平，维
二臣功。”特命嵩兼学士俸，封仲文恭诚伯。嵩、仲文辞，
乃许之。癸丑，雨五月，建谢典大高元殿。徽王厚爝薨。
六月，施药朝天等三宫。趣征内用香广东，凡六品十
四万斤有奇。寇犯大同，我军败绩，总兵张达、副总兵
林椿死之。械系总督郭宗皋、巡抚陈耀至京师，各杖
之百，发戍边，耀竟死杖下。起废咸宁侯仇鸾为总兵，
镇守大同。七月，琼州黎贼平。延绥镇巡官请加募军
之饷，户部尚书潘潢言：“往太仓库一岁之入，十存二
三。今经用不赀，内帑殚竭，而诸边增兵遣戍，日朘月
削，虚腹心以奉四肢，非完策也。臣职理财，愚不知变，
愿与群臣明习国计者得公议于庭，惟上幸许。”上从
之，下潢议。潢因言：“国初边饷取办民、屯二种，马料取
之采青牧放，岁有常供，未尝告乏。迩者，民赋多逋，军
屯寝废，本源既竭，末流从之。乞行各省巡按，先稽起
运钱粮，严征积负，次及卫所屯田子粒，覆实屯军，补其缺伍，更以开中盐引及各色税课兼融计算，会通
岁月。或有非常蠲减，方许奏发帑银，庶军马刍粮不
失旧额，边臣粮饷有以应之。”上曰：“边急饷在目前，征
负融算，纸上空额尔，可作实给军耶？其再议。”潢再以
前意请，上责其偏执自用，命调之南京巡视。浙、福都
御史朱纨坐擅杀满剌伽贾番，被逮自杀。八月万寿
节，加成国公朱希忠特进光禄大夫，柱国，辅臣严嵩
上柱国，尚书张治、徐阶、顾可学太子太保，升少詹事
李本吏部左侍郎，大学士致仕太常寺卿朱隆禧礼
部左侍郎，文华殿办事中书谈相工部右侍郎，仍封
礼部尚书陶仲文恭诚伯，加岁禄百石。高士郭弘经、
王永宁皆封真人，醮朝天宫三日。其日命朱希忠摄
拜天元极殿，百官望朝毋贺。严嵩奏：“伏蒙加臣上柱
国者，臣不胜疑惧。上之一字，非下所拟。国初以徐达
之大勋劳，止为左柱国而已。臣昧劣，臣不敢上多嵩，
谨以嵩子世蕃为太常卿。”俺荅大纠诸部入寇独石
边外，犯宣府西河，遂引而东，驻大兴州。乙亥，循潮河
川攻古北口。巡按御史王忬言：潮河径可一日至通，
请驰备。从之。上密使觇忬，忬方乘通城厉士，上大悦。
戊寅，俺荅果从径至营通河东圻，掠近县。己卯，营白
河东，去京师益近。大同总兵仇鸾独引一军扼守河
西，上壮之。保定巡抚都御史杨守谦亦率军至。上喜，
使营东直门下，移京军军城中。庚辰，告警于太庙。吏
部尚书夏邦谟等请上朝，吏科都给事中秉壶等请
驾还大内，以安中外心。上曰：“勿扰，乘而恐动上下。”下
令发仓廪平籴，悬赏格，募伎勇。是日，俺荅大杀掠河
东民，焚湖渠马房，渡河至安定门，大薄京师，求入贡。
上召礼部尚书阶集议阙下。议未定，简讨毛起曰：“事
棘矣，盍姑许之出，然后拒之。”国子司业赵贞吉厉声
曰：“今朝廷所急者，出沈束于狱理，周尚文功退敌易
易耳，曷许贡为？”时锦衣卫经历沈炼亦从傍从臾贞
吉言，遂与夏邦谟相诟而哄。上闻，壮贞吉召疏便计，
升为左春坊左谕德兼监察御史，赍金五万行劳军。
上悦仇鸾、守谦，以鸾为大将军，总督诸镇援兵，分道
御寇，得以军法从事。以守谦为兵部左侍郎兼都察
院右副都御史副之。命佥都御史商大节领所募伎
勇异等，别为一军，军城内外。时诸镇援兵虽尽至，皆
远屯，借口四逐，鸾军亦徒游移，张声势。守谦兵少不
敢击，徒坚壁城下。俺荅大焚西北隅，火明西内。西北
隅多内臣园舍，皆环上泣。将帅不力，文臣制之，故至
此。民逃避求入者，门闭，率号哭城下。上亦闻其声，益
趣战。守谦等犹以汝夔未檄调为解。上震怒曰：“独不
畏朕”癸未，御奉天殿，敕百官午门曰：“今寇入畿地，当
职诸臣全不委身任”事，辄曰“上不视朝。”夫平时言君
逸臣劳，窃圣言自济，岂期今者不忠至此，何有主忧，
敢为下效？朕中夜之分，尚亲处画，辅赞大臣，日夕左
右，未尝顷刻滞军机，而朝堂一坐，正复何益？欺天背
主之物？且以正朝大内，恐吓朕躬，奸臣敢罔君父与
误事者，科道官通不一劾，大小诸臣便指实一一参
奏，馀“诸但有见闻可助破逆者，人人尽言。再若昔玩，
并从军法。”于是诘责汝夔，举动周章。汝夔惶恐，请自
出战，不许。群臣皆陈便宜。通政使樊深言：“仇鸾张虚
声耳，实养寇要功，请诘之。”上方壮鸾，黜深为民。甲申，
绝求贡。俺荅亦遁。上命讯汝夔，守谦仪午门外，遂以
王忬代仪。丙戌，京师解严，贞吉还报尽劳“诸军，独宣
府去京师远，臣未辞阙，未敢行。”上曰：“贞吉大言耳，用
之乃蓄缩敢代。尚文束怀怨，杖而降之边方。”上曰：“汝
夔负君毒民，守谦市卫主名，党同违旨，坐视民祸，即
便杀之。”戊子，上责刑部侍郎黯、左都御史侨、大理卿
良才曰：“旨拟汝夔等罪，即便也，如何通夜半日，犹不
奏？人欺君者安用臣为？”各杖四十。令成《爰书》午门下。
汝夔等死，犹未赎，生灵数命也。刑科给事中侃等尚
循故事覆奏，皆杖之百，发为民。遂杀汝夔、谦，仍枭汝
夔，流其妻三千里，子适戍。己丑，赏仇鸾。九月，命掩人
民死者，赈被兵家。夏邦谟奉旨推经略蓟镇大臣，举
都御史应奎、吏科都给事中。秉壶言：“今治边急得才。
应奎及宣府巡抚良、蓟州巡抚嘉会率不称。又三关
井陉、潼关、天津，皆要害也，四兵备亦宜更置使得人。”
上下邦谟更选。邦谟推代三巡抚者，四兵备尚未报。
上诘责之曰：“何迟也？居常不为国公选，遇事逡巡附
背，其姑降俸三级。”上考问兵政，革十二营两官厅，复
永乐三营旧制，曰：“京营设勋臣为提督官，以文”臣赞
理之。以仇鸾为总兵提督。改吏部侍郎王邦瑞于兵
部兼右佥都御史，赞理营务。命佥都御史商大节仍
经略京城。改操江南京右佥都御史李遂为都察院
右佥都御史，专督兵粮于蓟镇。降郑王厚烷为庶人，
幽高墙。论入援功，加仇鸾太保兼太子太保。特召翁
万达制中为兵部尚书。起故翰林编修赵时春、刑部
主事申𣄚添注兵部，为巡视京营主事。十月，改京营
提督曰提督京营戎政，赞理文臣曰协理戎政。仇鸾
言京营官军守难格战，请分遣御史调诸边兵入卫为秋防。上从鸾议。刑部郎中徐学诗言：“寇至门庭，陛
下有谕，令人人尽言所以破逆者。切见严嵩奸贪特
甚。嵩子世蕃窃权擅政。臣谓正本清源，无如亟罢嵩
父子。皇上揽权，穆清之上，六卿分职，则天下自安。”上
曰：“厮学《诗》，乘上言以报私忿。”下镇抚司考讯之。嵩求
去，不许，曰：“勿堕小人计，但竭忠辅朕。”十一月冬至，群
臣望朝。奉天门，祧仁宗祔孝烈皇后于太庙，复为后
祈福内殿。六日，以翁万达被命久未至，遂以王邦瑞
为兵部尚书。及万达至，上责其慢，夺职别用。李遂自
南京至，上亦以其迟，下吏部尚书邦谟、吏科都给事
中秉壶等参论，皆请罚治之。上曰：“国事方殷，遂闻召，
迁延无人臣礼，邦谟、秉壶犹护之也。”遂黜遂为民，而
罚邦谟等俸有差，因以王忬代遂。上曰：“雪耻报恨，恒
人知之。当职掌者，其整饬兵将，定以”春中举剿。敢言
止者，大将军鸾处治。十二月癸亥，上祈雪禁中。乙丑，
雪。增置昌平、易州各都御史、副总兵一员，并设通州
者为三辅。降翁万达为兵部侍郎兼佥都御史，守易
州。起故佥都御史许宗鲁守昌平。大学士严嵩一品
满十二年考，赐奖敕诰命。仇鸾奏言：“蓟州总兵凤鸣、
大同总兵玨不胜任”，请黜之，而别荐京营副将勋代
凤，鸣密云副总兵仁代玨。上皆从之，旨从中下。兵部
尚书王邦瑞言：“会推而请自上裁，此故事也。京营大
将与外镇将，本无属也。鸾将京营，辄请置易外镇将
领旨从中下，臣莫与知，恐无以杜专擅渐。”上责邦瑞
曰：“戎政初修，忠将是托。朕密谘镇将，非鸾自擅。尔若
选将练兵，事事加意，且不待彼言，矧俾我劳。今一矢
未发，辄先自攻，谮，大臣谋国之忠宜尔耶？”册徽庶子
《载𫭢》为徽王，楚庶子《英𤈷》为楚王。
三十年正月己丑朔，命朱希忠摄《拜天》元极殿，群臣
望朝奉天门。锦衣卫经历沈錬《论劾严嵩父子奸贪
十大罪》，夏邦谟为之关贿赂，若颐指然，请兼诛斥之。
上曰：“厮錬先为令，坐贪被调。今且考察，度不免。抑昨
岁与邦谟喧哄朝堂，尚未正罪，乃敢狂恣出位，诬奏
大臣，计取直名，去锦衣卫。其捕杖之。”寻发口外为民。
甲辰，月食。兵部议调班军及近畿诸府人夫修筑蓟
镇边墙，仇鸾为班军请免。上许之，而曰：“各边岁岁言
完修也，无一济者。要当练兵蓄锐，实图效耳。其第令
本镇第量自修筑，亦毋妄劳费。”为兵部左侍郎史道
言：“修边防御，不为无功，班军即不调，请借役人夫。”许
之。二月，礼部尚书徐阶疏请建储者三，上问严嵩，嵩
对：“东宫诸王十五则选婚。景、裕二王年及矣，当先正
名焉。册裕王为东宫，乃可行冠婚礼也。”上曰：“己酉春
事可思。古者男子尚三十娶。”己酉春，盖庄敬太子薨
之年三月，俺荅献我叛人锦、宝等，请质其使人，以求
马市。下兵部尚书赵锦、咸宁侯鸾议，鸾力主之。群臣
皆如鸾言，上难焉。问严嵩，嵩曰：“非谓恃市忘战也，以
缓兵而修备焉。”从之。遂许开大同、宣府、延绥、宁夏四
镇，岁两市。召致仕吏部侍郎史道兼右佥都御史，往
大同经略。既行，兵部员外郎杨继盛上疏谏止。上示
嵩：“得无与边臣再计，如我初意，直坚守而待扫除之
乎？”嵩曰：“寇待命矣。”上乃下旨：“边臣久奏马市，集议而
后行。继盛即有见，宜早言。何挠边惑众，以淆国是？”下
镇抚司考讯，出为边杂职。总督湖广、川、贵。右都御史
张岳大破贵州苗。上谕礼臣曰：“天久不雨，朕先虔斋
三日，祈霖于洪应。文武大臣其祭告郊庙，遍于群神。”
四月，建祈年醮朝天宫。复以仙宫席殿不戒于火，令
更坛而举醮。贵州苗既破，其贼首龙许保等窜入湖
广苗镇寨，纠党突入思州，执其知府允简，大掠去。
事闻，革贵州都御史任辄职，住总兵官沈希仪俸，暂
加张岳为兵部右侍郎兼右佥都御史以重其权。切
责之，令与希仪皆戴罪立功。以兵部尚书锦、左都御
史侨、兵科都给事中光裕等不究，论诸臣罪，夺俸有
差。以旱赈保定、河间诸府。仇鸾言：“今者四调边兵及
京营军兵共五万人。臣授大将，用兵贵专，请皆隶臣，
分布诸路，他官不得擅调遣。”从之。开马市大同。五月，
以雨应祈遣谢各宫庙。大同既市，俺荅上表谢，进马
九匹。入谢，仇鸾言宜赐敕厚赉，从之。赐俺荅彩币四
表里、大红纻丝膝襕一表里、金顶大帽一、金带一，及
其子脱脱来使有差。六月，睦妃何氏薨。将葬之，上曰：
“古者世妇御妻数用九，其自今九妃同墓。”城通州。八
月，万寿节，命朱希忠摄拜天元极殿，群臣望朝奉天
门。九月，上谕兵部：风作竟日，其防卫毋怠。京师地震
有声，诏修省三日。刑科给事中良翰上《覆录囚奏》，上
曰：“日恭大享厮。”良翰奏：“刑不敬孰大焉。”夺其俸。既享，
谕礼部曰：“日者大享，自始视牲。风阴罔间。实所司不
恭，杂之迁坟渎之刑奏继自今祈谷、大享礼悉禁封，
点斋视牲如大报毋慢。”改葬哀冲、庄敬二太子。天寿
山，辽东巡抚缺，李默会推布政使张㫤、谢存儒。上曰：
“是以资迁矣。如今急边，故非常比，默不慎重推举，安
有视国如家意？姑记罪，其再以堪任者闻。”默惧，疏谢。
上曰：“默受朕简长此六卿，徇情市好，累不改省，薄罚示之。乃敢怀忿忌辱，假名陈谢。其革默职为民，裁革
易、通二都御史，使蓟州巡抚兼视通，保定巡抚兼视
易。”十一月冬至，群臣望朝奉天门。十二月，以雪应祈，
群臣疏贺，上嘉答之。制《贺雪吟》，上曰：“乃者赖谋勇之
臣，摄彼凶残，竟秋无事，咸天地，宗社祐。兹建总报大”
典大高元殿七日，其停不急封如例。既庆成，上曰：“恭
诚伯仲文以万金百帛助军，奉命建醮，保民大获庇
祐。其岁加禄米百石。子世恩陞太常少卿，仍带俸。真
人高士弘经、永宁中辅官道戴中成等，皆覃恩有差。”
封沈世子恬姣为沈王。

三十一年正月甲申朔，命朱希忠摄拜天元极殿。群
臣望朝。奉天门。俺荅屡寇边，朝议籍籍，追咎马市非
计。仇鸾虑谴。请选宣、大精锐兵万人，发白金二十六
万为战资。上不许。谕严嵩曰：“金，民血也。鸾去岁调兵
不一战，费军兴数百万，即战当何如？其第令战。”己亥，
月食。礼部尚书徐阶言：“周人爱君，拳拳亿祝。虞廷命
官，谆谆胄教。皇子年十有六，选婚讲学，实维其时。然
必册立先之，名位定，然后可次举。臣实司礼，敢昧死
言。”上曰：“二子年及，即以本礼举冠婚，何害？何乃逼君？
其即具冠婚仪奏。”阶请先冠裕王，次景王，婚亦如之，
则暂于内宫。上曰：“婚出府，故事也，何暂于内宫？”严嵩
对曰：“冠同日，婚出府，故事王也。裕王将为太子焉。”上
曰：“二王同体，其以三月冠婚次之，治二府。”二月，更名
西苑御宫为永寿宫。宣、大二镇大饥，人相食，令督饷
侍郎冯坤发白金十万往赈之。以两镇巡抚何思苏
祐不奏报，罚其俸。建春告大斋朝天宫，举大祈岁典
五日，以太上道诞，建醮永寿宫九日。示百官，勿谓弗
经，欺元而谤上。敕故工部侍郎陆杰赍白金十一万，
修元帝宫于太和山。上谕礼部：“春半土燥，布种恐难，
其命文武大臣为农借雨，各宫庙以青衣角带行礼。”
寇大入大同，指挥佥事王恭死之。赠恭官，荫其一子。
三月，修《岁例典》。洪应雷宫六日，冠裕王、景王。礼科给
事中适奏乞命二王出阁讲学。四月，上谕严嵩曰：“朕
二子近议出阁，礼部何久未请者？”徐阶上疏请期。上
复曰：“兹逼夏杪，无几何时，其待秋爽。”掌詹事府事尚
书孙承恩曰：“臣备宫臣，职辅导，敢固以请。”上曰：“雷久
不声，《占》云‘臣专果，适不奉君，卿未可附和’。”新兴堡告
警，百户常禄，指挥姚大谟、刘栋、刘启基死之。备御指
挥王相勒兵力战二日，与指挥张策、百户程克政、胡
镇皆死之。予相赠官，赐祭葬，荫其一子禄，策等皆赠
官，子孙各陞袭三级。徽人王直者，为倭侩，故都御史
朱纨严海禁绝倭，海上诸豪遂负倭所市。倭责直，直
无所出，亡据海岛上，因聚亡命徐海、陈东等为将领，
数勾引诸倭奴入寇浙东。至是，倭万馀人，驾船千艘，
烧劫温州诸郡，破黄岩，掠之七日。其后猖獗，浙直中
东据柘林、海据乍浦，凡六年乃绝。五月，旱，祷雨。既雨，
群臣贺。增设两淮等处巡盐御史一员。七月乙未，月
食。以倭起，复设巡视浙江兼管福、兴、泉、漳都御史，总
督军务，以王忬为之。先，万寿节，建醮大高元殿二十
五日。八月，庐江王祐㭿献瑞榖，荐庙受贺，建寿旦醮
朝天宫三日夜。万寿节，命朱希忠摄拜天元极殿，群
臣望朝。奉天门乾光殿成。仇鸾死，上闻其外通状，命
剖棺斩首，枭示九边。鸾父母妻子及鸾家丁时义党
侯荣、姚江皆论斩，没入其男女赀财，家属党与，流配
之。九月，罢诸边马市。凤、淮、扬、徐水赈之。遣科道官巡
视太仓银库，著为令。十月，南京试御史王宗茂极论
严嵩奸贪，出为平阳丞。兵部尚书赵锦坐先附仇鸾，
戍极边。岷王誉荣薨。十一月，张岳尽平湖、贵、苗，建秋
报岁典于洪应雷宫。冬至，群臣望朝奉天门。十二月，
光禄寺少卿马从谦言，提督光禄寺太监泰干没内
帑以万计。巡视给事中、允中、御史斯彬亦劾泰如从
谦言。泰诬奏从谦盗用大官食物，诽谤上《奉元不忠
状》，上命逮镇抚司讯之。讯上泰所引从谦诽谤语，暧
昧无证，不足深诛。上责镇抚司夺其俸，曰：“从谦罪如
子骂父者律，曷不究也？”因降允中、斯彬边方杂职，从
谦、泰下法司拟罪。法司坐从谦边戍，泰送司礼监奏
处。上以泰能举发欺谤臣，免之。廷杖从谦午门，戍烟
瘴，从谦死杖下，封“庆庶子。”枋为“庆”王修《谢岁典》于
内殿命大臣祭告六宫庙百官吉服斋戒法司停刑
五日雪百官表贺。

三十二年正月戊寅朔，命朱希忠摄《拜天》元极殿。壬
午，日食，雪，不见。上曰：“日食不显露雪瑞，旋荷天恩，不
可不知。”其奏谢郊庙社稷。先是，孝烈皇后祔庙之议，
自上发之。礼科都给事中杨思忠与徐阶议不可，上
衔之。至六科官上表贺正，杨思忠为首。上摘表中语
诘之曰：“申锡元禧，是何文体，厮思忠不臣久岁，其杖
之午门之外，百发为民，馀罚一年俸。”遣礼部左侍郎
孙陞建安神醮于承天、元祐宫。癸巳，月食，严嵩请婚
二王于内府。上曰：“何摇外议也？则立为太子矣。夫出
府不可，如何害及二王？如何害及朕者，卿明言之。”嵩
言：“储位未有所属，同居于外，危疑易生，嫌隙易起，臣所为二王虑者也。先朝有太后，有中宫、东宫，体势增
重，主上尊安。今烈后上宾至亲，独二王乃皆在外，臣
所为圣躬虑者也。”上曰：“无庸，有能胜天乎？”已，礼部拟
上婚礼，稍分别。上曰：“既王矣，何异之有？尔等即举册
立礼，勿烦朕也。”礼部以为然，具仪上，上曰：“岂有朝更
暮改者，其一如王礼。”元江贼平，召还杨继盛为兵部
员外郎。继盛至，复极劾严嵩专权，曰：“陛下不信，则请
召二王面问之。”上曰：“厮继盛本心探测朕意，故引二
王好，无上也。锦衣其杖之百四，杖一更人”已下，刑部
尚书何鳌当诈传亲王令旨律绞。上曰：“姑如拟犹轻。
鳌等不执法，重论尚请。朕悯狂党邪废法也，其降俸
一级。郎中史朝宾降三级，外调之。”严嵩引罪求去。上
曰：“群臣细丑，已结为党，若引罪，真堕邪孽计。皇天鉴
临，神明左右，宜赞佐奉顺，毋生去心。”特旨以聂豹为
兵部尚书。二月庚戌，册李氏为裕王妃。乙卯，册王氏
为景王妃。皆出，就府建春告大醮于朝天宫三日夜。
罗田县省祭官纬进白兔，赏金币。徐、邳水甚，命河道
御史曾钧濬黄河下流以通漕。遣刑部左侍郎吴鹏
往赈之。初，杨继盛之劾严嵩也，谓今工部尚书欧阳
必进故嵩中表，嵩私之，以为两广军门，必进就中为
嵩孙鹄冒功，得锦衣。至是，必进上书自理，下兵部覆。
严世蕃自为草，授郎中周冕使覆奏。冕封奏，世蕃草
劾之。上曰：“厮冕不俟部覆，自以意肆报复。”杖而黜为
民。嵩因为鹄辞职，许之。倭犯温州，参将汤克宽破之。
俺荅犯宣府，参将史录死之。予赠荫，赐祭葬，祠死所
三月建《祈年大典》于大高元殿。陕西、山东大饥，赈之。
巡按云贵御史赵锦论劾严嵩，亦及严鹄。嵩归第待
罪。上曰：“锦明谤君，其械系京师治之。”遂复鹄官，召嵩
立入直。及锦至，廷杖，黜为民。俺荅入宣府，犯河曲，游
击孙邦、丁碧战却之。寻犯深井堡，总兵郭都死之。又
犯延绥，总兵刘梅死之。上赐邦、碧金币，予都、梅赠谥、
祭葬、祠荫，建祈年典于洪应雷坛，兼求雨焉。复城外
城。闰三月以大道殿成，建《景命》吉典九日，王直勾倭
大寇江南滨海诸郡，至于淮北，破昌国卫，屯之五日，
参将俞大猷以舟师逐去之。直复勾倭攻陷临山卫
城。四月，旱，祷雨内殿，营宜春宫，建吉典雷坛、仙宫，停
封十三日。革新设招抚徐淮、《山西屯牧》、清理盐法及
巡抚昌平四都御史。浙江舟师破贼松门港。倭犯太
仓、平湖、海宁，破上海海舟，大掠南直隶、浙江诸郡。复
破浙松阳，松阳知县罗拱辰战却之。五月，倭入上海
屯之。七日，倭陷乍浦所，流劫宁化。奉化参将汤克宽
火之于民舍，馀倭遁。设提督、海防总兵，以汤克宽为
之。建《景命典》于乾光宇。六月，荆王厚烇薨。七月，礼部
为二王请入贺万寿。上曰：“未命摄祭，其待明秋。”自是，
凡万寿节，礼部为二王请贺，皆不许。建生辰醮于雷
坛。上谕礼部：“朕丕承父天母地，洪眷大道帝师，匡扶
内宄，殛灭外寇，平宁，恩祐加隆。勿谓迩君弗似臣邻
之义。兹月下旬及八月初旬，高、元等坛，修《景庆》等仪，
其毋违怠，以为民先。”八月，吏部尚书万镗推通政使
赵文华为郧阳巡抚。兵科右给事中朱伯辰论劾文
华宜罢。文华言伯辰劾奏，皆镗嗾之，因言镗怨望。上
黜镗，并伯辰为民，留文华如故。复召李默代镗。万寿
节，命朱希忠摄。拜天元极殿，群臣望朝奉天门。河南
盗师尚诏、山东盗李自名等作乱。九月，俺荅犯大同
塞，总兵李涞、参将冯恩、游击李桂等死之。皆赐赠谥、
祭葬有差，祠其处。师尚诏平饥，免庐、凤、淮、扬诸州县
卫所税粮有差，敕赈之。十月，赈畿内诸府及宣府、辽
东、山东、河南并蠲。赈浙江被寇诸县。建《秋报大典》于
洪应坛九日。修南京皇城。倭复自华亭登岸，泊宝山，
汤克宽击胜之。常熟知县王𫓧御倭福山，胜之。计三
中武科者会试，著为令。遣行人东莱敕谕南直隶、山
东抚按官，破格赈饥。以南京兵部侍郎谢存儒故巡
抚河南时不能弭师，尚诏盗械治于京师。京师大饥，
上问严嵩京师饥曷“处之。朕闻外省饥民亦来奔就，
必有毙道路。其发太仓米十万，以六分平籴，四分给
四来贫苦者。”外城成。十一月，倭犯上海、嘉定。冬至，群
臣望朝。奉天门建《景命圆庆典》于仙宫九日。十二月，
祷雪。礼部言：“畿甸灾难为邮，册封宗藩，请如古孟夏
封诸侯礼，移之来岁。”四月。诏可，著为令。修《岁成大典》。
十四日，雪，群臣贺。以天腊节建醮大高元殿，停封二
十八日。取大仓库银十万为内供。严嵩言：“中外望陛
下立太子，请举之明春。”上曰：“昨月下旬，朕景命庆圆，
下令臣民毋欺怠。即次日逆恶邪物造言，朕躬不豫。
朕久闻沸腾之言，谓诸事皆卿仲文为之。卿仲文不
言即言，朕无不立太子者。卿疏自解是矣”，恐非安上
敬君之祝。

三十三年正月壬寅朔，命朱希忠摄拜天元极殿。百
官望朝。奉天门建元旦醮大高元殿，停封事二十八
日。以六科给事中思静等贺表不上书万寿者，各逮
杖之午门。上谕严嵩曰：“卿昨奏立太子，老忠虑国，亦
固然已。然朕一切政体未失，止夙兴不一坐，臣又皆逸。今朕以一王犹监国者，何如？”嵩对曰：“中外臣民谓
它无敢请立太子者，独咎臣不言臣，是以言。臣所请
者，礼也，非谓政。”上乃已。康妃杜氏薨，册谥曰荣淑。发
太仓赈饥。民之就食京师者，百里以内人三升，远者
递加至二十升而止。停边选例。倭久泊崇明、南沙，至
是溃围出海，转掠苏、松诸州县。二月，建春祈大斋朝
天宫三日，夜大祈岁典三日。倭攻松江，官兵追战，败
绩。巡按直隶御史慎劾奏：“应天巡抚都御史彭黯陞
工部尚书，即上官，不待代，坐令倭知调度无人，驰突
益甚。乞重治，以警臣偷。”上命械系京师，黜为民。三月，
吏部举江西左布政陈洙代黯。上曰：“倭方棘，洙胜黯
否，或远不能旦夕至，其再择。”乃改兵部右侍郎屠大
山兼都察院右佥都御史，兼巡抚督粮焉。命建显陵
殿，规制如景陵。御史何廷钰条《时政》八事下户部，户
部以其迂阔，格不覆奏。廷钰诣郎中刘尔牧趣之。尔
牧敏悍善筹，户部尚书钝所倚，见廷钰而傲。廷钰言：
“比陛下戒户部节财，尔牧外为谤毁，言：‘今县官赏不
撙而费无经，大自泥沙，安得责户部’？”上曰：“朕奉元即
取太仓储，岂能百万厮尔牧，敢以不节无名谤朕？即
如修边一费，侵欺千倍，有言及否，其逮杖之午门百
发为民。”上曰：“朕惟逆寇犯阙后，连岁凶饥，恻然念之。
今恤民养军为要，两者得人，虽患不害。吏部其令有
司加恤。灾处奏迁尤异重刑，其贪殃者，谕兵部责实，
边镇将官，抚士而饬兵政焉。”以四方灾异，建《祈祐典》。
七日，倭掠苏、松，参将汤克宽击败之采淗港。建《景祐
吉典》于大道殿。七日，倭掠通、泰等城，馀众漂入青、徐
界，李自名平。四月，上曰：“春雷未声，四方旱涝交灾，勿
第咎君。天工人代，当责臣劳。其遣张溶等祭告各宫
庙，停常封九日。”京师大疫，上曰：“疫甚，死亡塞道，朕甚
伤焉。”太医院其药疗。户部“发米五千石粥之。死者官
槁瘗，毋暴露天地间以渎。”廷试岁贡士，上亲擢何炯
为第一。衡、永盗起，倭寇嘉兴，伏杀官军于孟家堰。都
司周应祯，指挥李元律，千户薛䌹、宋应澜，百户赵轩、
梁瑜俱死之。倭转陷嘉善，攻嘉兴府，副使陈宗夔战
却之。贼遁入乍浦，与长沙寇合，犯海宁诸县，复转破
崇明，知县唐一岑死之。上曰：“朕虽废朝，此心胜于一
坐。居常念边，宣大总督苏祐，朕闻其衰，兵部尚择人
代之。”五月，以地腊节醮内殿七日。倭大掠苏州，转入
崇德。和顺民文英献瑞兔，赏金币。壬子，月食。以南京
兵部尚书张经兼都察院右副都御史，总督南直隶、
浙江、山东、两广、福建等处军务，大剿贼。募山东兵御
倭。六月，俺荅犯大同五堡，总兵岳懋迎击之，与指挥
佥事薛蓁陷陈，力战死。予懋赠谥、祭葬、立祠，荫一子。
蓁亦予赠、祭葬，祔享于懋祠。倭繇吴江转掠嘉兴，背
王泾而阵。我兵与战大溃，指挥夏先死之。赐赠祠。兵
部言“先任巡抚久，不以刍粮给士，以故宣、大士马多
物故。”上命械系前总督宣、大苏祐及大同巡抚都御
史侯钺来京治之，寻黜为民，切责户部尚书方钝等。
遂以户部右侍郎陈儒兼都察院右佥都御史往赈，
并核其见在刍粮、军马，有不足者计处之。以王忬为
右副都御史，巡抚大同。京师霪雨，漂没民庐，赈之。七
月，倭自苏州流劫嘉善县，转趋松江出海，参将俞大
猷击败之。郑王进瑞谷，礼部请告，献受贺。上曰：“今兵
荒疾疫，任事之臣不思处置，坐喜祸乱，谓尽繇朕，安
用强以贺？天锡元庥，不可慢忽。”其告献上曰：“水灾兵
荒，劫数已定，匪天灾人，实人自招。我累年经岁，为民
切求，下当我感乃臣欺民愚，覆谓我迷。天监大昭西
苑果有瑞禾百十五本，庥祥隐出，语尔众知。”建启祝
醮于西苑，停封五十五日，取太仓银十五万为内供。
官兵败倭于长礁南海中，焚其舟。上曰：“自古君臣元
首股肱，未有不体一之关也。直赞事元第、希忠、嵩两
人者，亲臣，其增驸马都尉景和、安平伯承裕。文臣增
吏部尚书默、礼部尚书用宾，武臣增左都督炳焉。撰
述《元文》，则选侍从文学之臣四人充之。”于是吏部侍
郎程文德、郭朴，礼部侍郎闵如霖、吴山当其选。发内
帑银万两修泰山神庙。八月，以万寿节加恩，荫朱希
忠、陶仲文各一子为锦衣百户，严嵩子工部侍郎世
蕃添注管部事，徐阶兼太子太傅、武英殿大学士，李
本太子太保、文渊阁大学士，馀官如故。高士中辅正
一等官，王弘宾、道士杨常静皆加道号有差。嵩以世
蕃故，不繇科目，辞管事，许之。万寿节，命邬景和摄《拜
天》元极殿，群臣望朝奉天门。嘉兴倭还屯松江柘林
川、沙洼二处，进薄嘉定城。参将李逢时以山东兵六
千人败之，趣户部买龙涎香。山东兵乘胜击倭采淗
港，大溃。命械系故巡抚屠大山、参将许国、李逢时、副
总兵明道京师，黜“大山”为“民国”等皆论死。九月，建秋
报大斋，朝天宫三日夜，徙乐昌王府于朔州文华殿
办事。工部侍郎谈相者，故以善书幸假归，屡称病缓
期。上恶其慢，逮斩之。再建秋报大斋，朝天宫三日夜。
倭犯海门，副使张景贤击败之。邬景和在直，当撰文

功受赏，请许臣辞，它日将效裹革衔环以报。”上大恨
其不祥，曰：“裹革衔环愿君耶？”黜为民。十月，海贼犯潮
州，指挥黑孟阳引舟师歼之。建《秋报》醮典洪应坛。七
日，改张经为右都御史兼兵部右侍郎，专一总督军
务，克期平倭。经奏调田州、东兰、那池、南丹、归顺等州
狼兵，永顺、保靖二宣慰司土兵助战，从之。上曰：“今岁
诸镇连有斩获，皆仰天祐。其告谢郊庙、社稷、先圣帝
王。”十一月，举《谢元大典》。内殿冬至，群臣望朝。奉天门
修景庆元修醮于西苑。九日，倭犯松江，据柘林，复犯
嘉善，转掠嘉、湖二府，都指挥刘恩击却之。十二月，祷
雪。各宫庙。京城内外盗起，雪未应，礼部请再祈。上曰：
“朕钦元膺佑，今夏秋雨水虽多，已苑田嘉禾特出。五
谷之精，乃宝也。兹不敢要速效于神，其兼举祈报典
焉